31998R2135
L 274/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2135/98 AL CONSILIULUI
din 24 septembrie 1998
de modificare a Regulamentului (CEE) nr. 3821/85 privind aparatura de înregistrare în transportul rutier și a Directivei 88/599/CEE privind aplicarea regulamentelor (CEE) nr. 3820/85 și (CEE) nr. 3821/85
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 75, alineatul (1) literele (c) și (d),
având în vedere propunerea Comisiei (1),
având în vedere avizul Comitetului Economic și Social (2),
hotărând în conformitate cu procedura prevăzută în articolul 189c din tratat (3),
(1)
întrucât Regulamentul (CEE) nr. 3821/85 al Consiliului din 20 decembrie 1985 privind aparatura de înregistrare în materie de transport rutier (4) stabilește unele dispoziții referitoare la construirea, instalarea, folosirea și testarea aparaturii de înregistrare utilizate în transportul rutier;
(2)
întrucât experiența a demonstrat că presiunile economice și concurența din domeniul transporturilor rutiere au condus la nerespectarea de către unii conducători auto angajați de firmele de transport a anumitor norme, în special a celor legate de timpul de conducere și de odihnă, stabilite prin Regulamentul (CEE) nr. 3820/85 al Consiliului din 20 decembrie 1985 privind armonizarea anumitor dispoziții de natură socială în materie de transport rutier (5);
(3)
întrucât infracțiunile și fraudele caracteristice pun în pericol siguranța rutieră și sunt inacceptabile, din motive concurențiale, pentru un conducător auto care respectă normele;
(4)
întrucât înregistrarea automată și controlul regulat, atât de către întreprindere cât și de către autoritățile competente, a datelor referitoare la prestația și comportamentul conducătorului, cât și a celor privind circulația vehiculelor, cum ar fi viteza și distanța parcursă, urmăresc îmbunătățirea siguranței rutiere;
(5)
întrucât dispozițiile sociale comunitare impun un anumit număr de restricții privind timpul de conducere și de repaus cotidian și cel urmărit pe o perioadă de două săptămâni; întrucât este dificil de verificat respectarea acestor dispoziții, dat fiind faptul că datele sunt în prezent înregistrate pe mai multe fișe zilnice care constituie stocul de fișe pentru săptămâna în curs și ultima zi a săptămânii precedente, ce trebuie păstrate în cabina conducătorului auto;
(6)
întrucât, în consecință, pentru a stopa abuzurile cele mai frecvente generate de sistemul actual, este necesară introducerea de noi echipamente performante, cum ar fi aparatura de înregistrare dotată cu o unitate de stocare electronică a informațiilor pertinente și o carte de identitate personală de conducător auto, aceste echipamente vizând să asigure că datele înregistrate sunt disponibile clare și lizibile în urma imprimării lor, precum și fiabile, permițând realizarea unui bilanț incontestabil al activității desfășurate de conducător pe parcursul ultimelor zile, pe de o parte, și cea a vehiculului pe o perioadă de mai multe luni, pe de altă parte;
(7)
întrucât securitatea globală a sistemului și componentele sale constituie un element esențial al eficacității aparaturii de înregistrare;
(8)
întrucât trebuie prevăzute dispozițiile privind condițiile de eliberare și utilizare a cărților prevăzute la anexa IB;
(9)
întrucât datele referitoare la activitatea conducătorilor auto trebuie să poată fi verificate de către conducătorii auto, întreprinderile care îi angajează și de autoritățile competente ale statelor membre; întrucât conducătorul auto și firma trebuie să aibă acces numai la datele pertinente pentru exercitarea activității lor;
(10)
întrucât aparatura de înregistrare prevăzută de prezentul regulament trebuie instalată pe vehiculele care sunt puse în circulație pentru prima dată după publicarea în Jurnalul Oficial al Comunităților Europene a specificațiilor tehnice, dintre care o parte sunt stabilite de către Comisie în conformitate cu procedura comitetului menționată în articolul 18 din Regulamentul (CEE) nr. 3821/85; întrucât este necesară o perioadă de tranziție pentru a se asigura fabricarea noilor aparaturi de înregistrare în conformitate cu specificațiile tehnice și obținerea omologării CE;
(11)
întrucât aparatura de înregistrare conformă cu anexa IB trebuie să ofere de asemenea posibilitatea de a extinde, la costuri rezonabile, funcțiile de gestionare a materialului rulant;
(12)
întrucât, în conformitate cu principiul subsidiarității, este necesară o acțiune comunitară pentru a modifica Regulamentul (CEE) nr. 3821/85 în vederea garantării, pe de o parte, a compatibilității aparaturii de înregistrare, conformă cu anexa IB, cu cartea, și pe de altă parte, a coerenței datelor furnizate de către aparatura de înregistrare conformă cu anexele I și IB;
(13)
întrucât progresul tehnic necesită o adaptare rapidă a specificațiilor tehnice definite în anexele prezentului regulament; întrucât, pentru a facilita aplicarea măsurilor necesare în acest scop, s-a convenit să se prevadă ca adaptările tehnice ale acestor anexe să fie aprobate de către Comisie, acționându-se în conformitate cu procedura comitetului stabilită prin Decizia 87/373/CEE a Consiliului din 13 iulie 1987 privind stabilirea modalităților de exercitare a competențelor de execuție atribuite Comisiei (6);
(14)
întrucât introducerea unei noi aparaturi de înregistrare implică modificarea anumitor dispoziții ale Directivei 88/599/CEE (7) privind aplicarea Regulamentelor (CEE) nr. 3820/85 și nr. 3821/85,
ADOPTĂ PREZENTUL REGULAMENT:
Articolul 1
Regulamentul (CEE) nr. 3821/85 se modifică după cum urmează:
1.
La articolul 1, sintagma „inclusiv anexele I și II” se înlocuiește cu „inclusiv anexele I sau IB și II”.
2.
Articolele 4, 5, 6, 7, 8, și 11 se modifică prin completarea, acolo unde se face trimitere la „fișa de înregistrare” sau „fișele de înregistrare”, cu sintagma „sau (de) cartea de conducător auto”.
3.
La articolul 4, înainte de primul paragraf, se inserează următorul paragraf nou:
„În sensul prezentului capitol, termenul «aparatura de înregistrare» înseamnă «aparatura de înregistrare sau componentele acesteia».”
4.
La articolul 5, primul paragraf se înlocuiește cu următorul text:
„Fiecare stat membru acordă omologarea CE pentru fiecare model de aparatură de înregistrare, pentru fiecare model de fișă de înregistrare sau carte, dacă acestea sunt în conformitate cu dispozițiile din anexele I și IB dacă statul membru este în măsură să supravegheze dacă producția este conformă cu modelul omologat.
Securitatea sistemului trebuie să se conformeze specificațiilor tehnice stabilite în anexa IB. Comisia, hotărând în conformitate cu procedura stabilită la articolul 18, se asigură că anexa în cauză va prevedea ca omologarea CE a aparaturii de înregistrare să nu poată fi acordată decât dacă ansamblul sistemului (aparatura de înregistrare în sine, cartea și legăturile electrice la cutia de viteză) și-a demonstrat capacitatea de rezistență la tentativele de manipulare sau modificare a datelor referitoare la orele de conducere. Testele necesare sunt efectuate de către experți cu ajutorul celor mai recente tehnici.în materie de manipulare a datelor.”
5.
La articolul 12:
(a)
la alineatul (1) se adaugă următorul text:
„Durata valabilității administrative a cărților de identitate ale atelierelor și instalatorilor autorizați nu poate depăși un an.
În caz de reînnoire, deteriorare, funcționare inadecvată, pierdere sau furt al cărților de identitate acordate atelierelor și instalatorilor autorizați, autoritatea eliberează o altă carte de identitate în termen de cinci zile lucrătoare de la primirea unei cereri detaliate în acest scop.
Dacă o nouă carte de identitate este eliberată pentru a înlocui pe cea veche, aceasta prezintă același număr de informații «atelier», dar indicele se majorează cu o unitate. Autoritatea emitentă ține un registru al cărților de identitate pierdute, furate sau defecte.
Statele membre iau toate măsurile necesare pentru a evita orice risc de falsificare a cărților de identitate eliberate instalatorilor și atelierelor autorizate.”;
(b)
alineatul (2) se înlocuiește cu următorul text:
„(2) Instalatorul sau atelierul autorizat aplică un marcaj special pe sigiliile pe care le realizează, iar, în ceea ce privește aparatura de înregistrare conformă cu anexa IB, introduce datele electronice de securitate permițând în special verificarea de autentificare. Autoritățile competente ale fiecărui stat membru țin un registru al marcajelor și datelor electronice de securitate utilizate, precum și al cărților de identitate eliberate atelierelor și instalatorilor autorizați.”
(c)
alineatul (3) se înlocuiește cu următorul text:
„(3) Autoritățile competente ale statelor membre transmit Comisiei lista instalatorilor și atelierelor autorizate, precum și cărțile de identitate eliberate acestora, și trimit acesteia o copie a marcajelor și informațiilor necesare referitoare la datele electronice de securitate utilizate.”;
(d)
la alineatul (4), trimiterea la „anexa I” se înlocuiește cu trimiterea la „anexele I și IB”;
(e)
la alineatul (5), după sintagma „alineatul (4)” se inserează sintagma „sau la anexa IB capitolul VI litera (c).”;
6.
Articolul 13 se înlocuiește cu următorul text:
„Articolul 13
Angajatorul și conducătorii auto supraveghează buna funcționare și utilizare a aparaturii de înregistrare, pe de o parte, și a cărții de conducător auto, pe de altă parte, în cazul în care conducătorul auto este solicitat să conducă un vehicul echipat cu o aparatură de înregistrare conformă anexei IB.”
7.
La articolul 14:
(a)
alineatul (1) se înlocuiește cu următorul text:
„(1) Angajatorul eliberează conducătorilor de autovehicule echipate cu aparatură de înregistrare conform anexei I, un număr suficient de fișe de înregistrare, ținând cont de caracterul individual al acestor fișe, de durata serviciului și obligația de a înlocui fișele deteriorate sau cele luate de un agent de control. Angajatorul nu înmânează conducătorilor auto decât fișele cu formă omologată, apte de a fi utilizate în aparatura instalată la bordul vehiculului.
În cazul în care vehiculul este echipat cu aparatură de înregistrare conform anexei IB, angajatorul și conducătorul auto trebuie să se asigure ca, ținând cont de durata funcționării, imprimarea la cerere, prevăzută în anexa IB, să poată fi efectuată corect în caz de control.”;
(b)
se adaugă următoarele alineate:
„(3) Cartea de conducător auto menționată în anexa IB se emite, la cererea acestuia, de către autoritatea competentă a statului membru în care se află reședința sa curentă.
Un stat membru poate solicita ca orice conducător auto care are reședința curentă pe teritoriul său și se află sub incidența dispozițiilor Regulamentului (CEE) nr. 3820/85 să dețină cartea de conducător auto.
(a)
în sensul prezentului regulament, prin «reședință curentă» se înțelege locul unde o persoană își are reședința de regulă, adică cel puțin 185 de zile pe an calendaristic, din motive personale sau profesionale, sau în cazul unei persoane fără obligații profesionale, din motive personale, în virtutea strânselor legături dintre aceasta și locul în care își are reședința.
Cu toate acestea, reședința curentă a unei persoane cu obligații profesionale într-un loc diferit de cel al obligațiilor sale personale și care, astfel, este nevoită să locuiască alternativ în locuri diferite situate în două sau mai multe state membre, se consideră a fi la locul unde își are obligațiile personale, cu condiția ca persoana să revină aici în mod regulat. Această ultimă condiție nu este necesară atunci când persoana efectuează un sejur într-un stat membru pentru îndeplinirea unei misiuni cu durată determinată;
(b)
Conducătorii auto fac dovada locului de reședință curentă prin toate mijloacele, în special prin cartea lor de identitate sau prin alt document valabil;
(c)
În cazul în care autoritățile competente ale statului membru care eliberează cartea de conducător auto au îndoieli privind valabilitatea declarației de reședință curentă efectuată în conformitate cu litera (b) sau în scopul unor controale specifice, ele pot solicita elemente informative sau dovezi suplimentare;
(d)
autoritățile competente ale statului membru care eliberează cartea de conducător auto se asigură, atât cât este posibil, ca solicitantul să nu fie deja titularul unei cărți de conducător auto valabile.
(4)
(a)
Autoritatea competentă a statului membru personalizează cartea de conducător auto conform dispozițiilor anexei IB.
Durata de valabilitate administrativă a cărții de conducător auto nu poate depăși cinci ani.
Conducătorul auto poate fi titularul unei singure cărți de conducător auto valabile. El nu este autorizat să utilizeze decât propria carte de conducător auto personalizată. Nu trebuie să utilizeze o carte defectă sau a cărei valabilitate a expirat.
Atunci când o nouă carte este eliberată conducătorului auto pentru a înlocui pe cea veche, aceasta are același număr de serie a cărții de conducător auto, dar indicele se majorează cu o unitate. Autoritatea emitentă ține un registru al cărților eliberate, furate, pierdute sau defecte pe durata unei perioade cel puțin egală cu durata valabilității.
În caz de deteriorare, funcționare defectuoasă, de furt sau pierdere a cărții de conducător auto, autoritatea furnizează o nouă carte într-un termen de cinci zile lucrătoare de la data primirii unei cereri detaliate în acest sens.
În caz de cerere de reînnoire a unei cărți de conducător auto a cărei dată de valabilitate este aproape de expirare, autoritatea furnizează o nouă carte înainte de data de expirare, în cazul în care această cerere a fost adresată în termenul prevăzut în articolul 15 alineatul (1) paragraful al doilea;
(b)
cărțile de conducător auto nu sunt eliberate decât solicitanților aflați sub incidența dispozițiilor din Regulamentul (CEE) nr. 3820/85;
(c)
cartea de conducător auto este personală. Pe durata de valabilitate administrativă, cartea nu poate face obiectul unei retrageri sau suspendări indiferent de motiv, exceptând cazul în care autoritatea competentă a unui stat membru constată că aceasta a fost falsificată sau că, nefiind titular, conducătorul auto utilizează o asemenea carte ori că aceasta este obținută pe baza unor declarații false și/sau documente falsificate. Dacă măsurile de suspendare sau retragere sus-menționate sunt adoptate de alt stat membru decât cel care a eliberat cartea de conducător auto, acest stat membru returnează cartea autorităților emitente, indicând motivele acestei restituiri;
(d)
cărțile de conducător auto emise de către statele membre sunt reciproc recunoscute.
În cazul în care titularul unei cărți de conducător auto valabile, eliberată de un stat membru, și-a stabilit reședința curentă într-un alt stat membru, el poate solicita schimbarea cărții de conducător auto cu o alta echivalentă; este responsabilitatea statului membru care efectuează schimbarea să verifice, dacă este necesar, valabilitatea efectivă a cărții de conducător auto prezentate.
Statele membre care operează schimbarea trimit vechea carte de conducător auto către autoritățile statului membru unde aceasta a fost emisă și precizează motivele acestei restituiri;
(e)
atunci când un stat membru înlocuiește sau schimbă o carte de conducător auto, această schimbare sau înlocuire, cât și celelalte schimbări sau reînnoiri ulterioare, se înregistrează în acest stat membru;
(f)
statele membre iau toate măsurile necesare pentru a evita orice risc de falsificare a cărților de conducător auto.
(5) Statele membre se asigură ca datele necesare pentru verificarea prevăzută în Regulamentul (CEE) nr. 3820/85 și Directiva 92/6/CEE a Consiliului din 10 februarie 1992 privind instalarea și utilizarea în Comunitate a dispozitivelor de limitare a vitezei pentru anumite categorii de autovehicule (8), înregistrate și păstrate în memorie de aparatura de înregistrare conform anexei IB la prezentul regulament, să fie păstrate în memorie timp de cel puțin 365 de zile după data înregistrării și să poată fi puse la dispoziție în condiții de garantare a securității și exactității acestora.
Statele membre iau toate măsurile necesare pentru a se asigura că operațiile de recomercializare sau de scoatere din funcțiune a aparaturii de înregistrare nu pot afecta justa aplicare a prezentului paragraf.
8.
La articolul 15:
(a)
alineatul (1) și alineatul (2) primul paragraf se modifică prin adăugarea cuvintelor „sau carte de conducător auto” după fiecare trimitere la „fișa de înregistrare” sau „fișele de înregistrare”;
(b)
la alineatul (1):
-
următorul paragraf se inserează după primul paragraf:
„În cazul în care conducătorii auto doresc reînnoirea cărții de identitate, ei trebuie să solicite acest lucru autorităților competente ale statului membru unde își au reședința curentă, cu 15 zile lucrătoare cel târziu înainte de data expirării cărții de identitate.”;
-
se adaugă următorul paragraf al patrulea:
„În caz de deteriorare, de funcționare defectuoasă, de furt sau pierdere a cărții, conducătorii auto trebuie să solicite autorităților competente ale statului membru în care își au reședința curentă înlocuirea acesteia în termen de șapte zile calendaristice.”;
(c)
după articolul 5, se inserează următorul paragraf:
„(5a) Conducătorul auto introduce în aparatura de înregistrare, conform anexei IB, simbolul țării unde își începe și cel al țării unde își încheie perioada de serviciu zilnic. Un stat membru poate totuși să impună conducătorilor de vehicule care efectuează un transport în interiorul teritoriului său adăugarea la simbolul țării a unor specificații geografice mai detaliate, în măsura în care acel stat membru le-a notificat Comisiei înainte de 1 aprilie 1998, dar nu mai mult de un număr de 20 de specificații.
Înregistrarea datelor sus-menționate sunt activate de către conducătorul auto, fie manual, fie automat atunci când aparatura de înregistrare este conectată la sistemul de localizare prin satelit.”;
(d)
la alineatul (6) primul paragraf, se adaugă la începutul tezei, după cuvântul „aparat”, termenii „de înregistrare definit în anexa I.”;
(e)
alineatul (7) se înlocuiește cu următorul text:
„(7) În cazul în care conducătorul auto conduce un vehicul echipat cu aparatură de înregistrare conform anexei I, el trebuie să fie în măsură să prezinte, la orice solicitare a agenților de control:
-
fișele de înregistrare pentru săptămâna în curs și, în orice caz, fișa pentru ultima zi din săptămâna precedentă în cursul căreia a condus vehiculul;
-
cartea de conducător auto, dacă este titularul unei astfel de cărți
și
-
documentele imprimate emise de aparatura de înregistrare definit în anexa IB și referitoare la perioadele de timp indicate la alineatul (3), a doua liniuță, literele (a), (b), (c) și (d), în cazul în care conducătorul auto ar fi condus un vehicul echipat cu o astfel de aparatură de înregistrare în timpul perioadei prevăzute la prima liniuță a prezentului paragraf.
În cazul în care conducătorul auto conduce un vehicul echipat cu aparatură de înregistrare conform anexei IB, trebuie să fie în măsură să prezinte, oricând i se solicită de către agenții de control:
-
cartea de conducător auto al cărui titular este
și
-
fișele de înregistrare care corespund aceleași perioade ca și cea prevăzută la primul paragraf, prima liniuță, în cazul în care ar fi condus, în timpul acestei perioade, un vehicul echipat cu aparatura de înregistrare conform anexei I.
Un agent abilitat poate controla respectarea Regulamentului (CEE) nr. 3820/85 prin analizarea fișelor de înregistrare, a datelor afișate sau imprimate care au fost înregistrate de aparatura de înregistrare sau de cartea de conducător auto și în lipsa lor, prin analizarea oricărui alt document doveditor care să permită justificarea nerespectării unei dispoziții ca acelea prevăzute în articolul 16 alineatele (2) și (3).”;
(f)
se adaugă următorul alineat:
„(8) Se interzice falsificarea, ștergerea sau distrugerea înregistrărilor făcute pe fișele de înregistrare, a datelor stocate pe aparatura de înregistrare sau pe cartea de conducător auto, precum și a documentelor imprimate emise de aparatura de înregistrare, după cum este menționat în anexa IB. Este de asemenea interzisă manipularea aparaturii de înregistrare, a fișei de înregistrare sau a cărții de conducător auto în sensul de a falsifica înregistrările sau/și documentele imprimate, pentru a le face inaccesibile sau pentru a le distruge. Vehiculul nu poate fi echipat cu nici un dispozitiv care să permită efectuarea manipulărilor de date menționate mai sus.”
9.
La articolul 16:
(a)
alineatul (2) se înlocuiește cu următorul text:
„(2) Pe durata cât aparatura de înregistrare se află în pană sau funcționează defectuos, conducătorul marchează indicațiile legate de perioadele de timp, în măsura în care acestea nu au fost înregistrate sau imprimate corect de aparatura de înregistrare pe fișa sau fișele de înregistrare sau pe o fișă ad hoc atașată fie fișei de înregistrare, fie cărții de conducător auto, fișă pe care marchează elementele care permit identificarea (numele și numărul permisului său de conducere sau numele și numărul cărții de identitate), inclusiv semnătura sa.
În caz de pierdere, de furt, de deteriorare sau funcționare defectuoasă a cărții, conducătorul imprimă, la sfârșitul călătoriei, indicațiile referitoare la perioadele de timp înregistrate de către aparatura de înregistrare și repune pe documentele imprimate elementele care permit identificarea (numele și numărul permisului său de conducere sau numele și numărul cărții de identitate), confirmându-le prin semnătură.”
(b)
se adaugă următorul paragraf:
„(3) În caz de deteriorare sau funcționare defectuoasă a cărții, conducătorul auto returnează cartea autorității competente a statului membru unde își are reședința curentă. Furtul cărții de conducător auto trebuie să facă obiectul unei declarații redactate după toate formele legale adresate autorităților competente ale statului unde s-a produs furtul.
Pierderea cărții de conducător auto trebuie să facă obiectul unei declarații redactate după toate formele legale adresată autorităților competente ale statului membru unde a fost emisă cartea și celor ale statului membru de reședință curentă în cazul în care aceste autorități sunt diferite.
Conducătorul auto poate continua să conducă autovehiculul fără carte timp de maximum de 15 zile calendaristice, sau o perioadă mai lungă, dacă este necesar, pentru a permite întoarcerea vehiculului la firmă, cu condiția de a putea justifica imposibilitatea de prezentare sau utilizare a cărții de conducător auto în timpul acestei perioade.
Dacă autoritățile statului membru în care conducătorul auto își are reședința curentă sunt diferite de cele care i-au eliberat cartea de conducător auto și dacă sunt solicitate pentru reînnoirea, schimbarea sau înlocuirea cărții de conducător auto, acestea informează autoritățile care au eliberat vechea carte cu privire la motivele exacte ale reînnoirii, înlocuirii sau schimbării cărții.”
10.
Articolul 17 se înlocuiește cu următorul text:
„Articolul 17
(1) Modificările necesare pentru adaptarea anexelor la progresul tehnic se adoptă conform procedurii stabilită la articolul 18.
(2) Specificațiile tehnice referitoare la punctele următoare din anexa IB se adoptă, în termenele optime și dacă este posibil înainte de 1 iulie 1998, în conformitate cu aceeași procedură:
(a)
capitolul II:
-
litera (d) 17:
-
afișajul și imprimarea defecțiunilor aparaturii de înregistrare;
-
litera (d) 18:
-
afișajul și imprimarea defecțiunilor cărții de conducător;
-
litera (d) 21:
-
afișajul și imprimarea rapoartelor de sinteză;
(b)
capitolul III:
-
litera (a) 6.3:
-
norme aplicabile pentru protecția electronică împotriva paraziților electrici și a sarcinilor magnetice;
-
litera (a) 6.5:
-
protecția (securitatea) întregului sistem;
-
litera (c) 1:
-
semnale de avertisment pentru defecțiuni interne ale aparaturii de înregistrare;
-
litera (c) 5:
-
formatul semnalelor de avertisment;
-
litera (f):
-
erori maxime tolerate;
(c)
capitolul IV litera A:
-
punctul 4:
-
norme;
-
punctul 5:
-
securitate, inclusiv protecția datelor;
-
punctul 6:
-
temperaturi;
-
punctul 8:
-
caracteristici electrice;
-
punctul 9:
-
structura logică a cărții de coducător auto;
-
punctul 10:
-
funcții și comenzi;
-
punctul 11:
-
fișiere elementare:
și capitolul IV, litera B;
(d)
capitolul V:
imprimantă și imprimare standard.”
11.
Articolul 18 se înlocuiește cu următorul text:
„Articolul 18
(1) Când se face trimitere la procedura stabilită în prezentul articol, Comisia este sprijinită de un comitet format din reprezentanții statelor membre și prezidat de un reprezentant al Comisiei.
(2) Reprezentantul Comisiei înaintează Comitetului un proiect de măsuri. Comitetul își dă avizul cu privire la proiect, într-un termen fixat de președinte în funcție de prioritatea chestiunii în cauză. Avizul este emis cu majoritatea prevăzută în articolul 148 alineatul (2) din tratat pentru deciziile pe care Consiliul trebuie să le adopte la propunerea Comisiei. În cadrul comitetului, voturile reprezentanților statelor membre sunt ponderate conform articolului menționat anterior. Președintele nu participă la vot.
(3)
(a)
Comisia adoptă măsurile preconizate dacă acestea sunt conforme cu avizul comitetului;
(b)
dacă măsurile preconizate nu sunt conforme cu avizul comitetului, sau în absența avizului, Comisia prezintă Consiliului, fără întârziere, o propunere privind măsurile care trebuie adoptate. Consiliul hotărește cu majoritate calificată.
Dacă la expirarea unui termen de trei luni începând de la data prezentării la Consiliu, acesta nu ia o decizie, măsurile propuse sunt adoptate de Comisie.”
12.
Se adaugă anexa IB, care figurează în anexa la prezentul regulament.
Articolul 2
(1)
(a)
Vehiculele puse în circulație pentru prima dată după mai mult de 24 de luni de la data publicării în Jurnalul Oficial al Comunităților Europene a actului adoptat în temeiul articolului 17 alineatul (2) din Regulamentul (CEE) nr. 3821/85, modificat prin prezentul regulament, trebuie să fie echipate cu aparatură de înregistrare conform dispozițiilor din anexa IB la Regulamentul (CEE) nr. 3821/85;
(b)
de la data intrării în vigoare a dispozițiilor de la litera (a), vehiculele destinate transportului de persoane care au prevăzute mai mult de opt locuri pe scaune, în afară de cel al conducătorului vehiculului și au o greutate maximă care depășește 10 tone, precum și vehiculele destinate transportului de mărfuri care au o greutate maximă ce depășește 12 tone, înmatriculate pentru prima dată după data de 1 ianuarie 1996, intră sub incidența dispozițiilor prevăzute în anexa IB la Regulamentul (CEE) nr. 3821/85, în măsura în care transmiterea semnalelor se efectuează în întregime pe cale electrică spre aparatura de înregistrare cu care sunt echipate, atunci când se trece la înlocuirea aparaturii menționate.
(2) Statele membre iau măsurile necesare pentru a putea elibera cărțile de conducător auto cel târziu la 21 de luni după data publicării actului menționat în alineatul (1) litera (a).
(3) În cazul în care, după 12 luni de la data publicării actului menționat în alineatul (1), nu s-a acordat nici o omologare CE pentru aparatura de înregistrare conform dispozițiilor din anexa IB la Regulamentul (CEE) nr. 3821/85, Comisia prezintă Consiliului o propunere privind prelungirea termenelor prevăzute la alineatele (1) și (2).
(4) Conducătorii care, înainte de data stabilită la alineatul (2), conduc un vehicul dotat cu aparatura de înregistrare conform dispozițiilor din anexa IB la Regulamentul (CEE) nr. 3821/85 și cărora autoritățile competente nu au reușit să le elibereze cartea de conducător auto, imprimă, la sfârșitul programului zilnic de lucru, indicațiile referitoare la perioadele de timp înregistrate de aparatura de înregistrare, adaugă pe documentele de imprimare elementele care permit identificarea (numele și numărul permisului de conducere) și semnătura.
Articolul 3
Directiva 88/599/CEE se modifică după cum urmează:
1.
La articolul 3, alineatul (2) se înlocuiește cu următorul text:
„(2) Controalele rutiere vizează următoarele elemente:
-
perioadele zilnice de conducere, întreruperile și perioadele zilnice de odihnă. Dacă există nereguli evidente, ele există pe fișele de înregistrare ale zilelor precedente, care trebuie să fie la bordul vehiculului în conformitate cu articolul 15 alineatul (7) din Regulamentul (CEE) nr. 3821/85, modificat de Regulamentul (CE) nr. 2135/98 (9) și în datele memorate pentru aceeași perioadă în cartea de conducător auto și în memoria aparaturii de înregistrare conform anexei IB;
-
dacă este cazul, pentru perioada menționată la articolul 15 alineatul (7) din Regulamentul (CEE) nr. 3821/85, eventualele depășiri ale vitezei autorizate a vehiculului, definite ca fiind toate perioadele mai mari de un minut în timpul cărora viteza vehiculului depășește 90 km/h pentru vehiculele din categoria N3 sau 105 km/h pentru vehiculele din categoria M3, categoriile N3 și M3 fiind stabilite în anexa I la Directiva 70/156/CEE (10);
-
dacă este cazul, vitezele instantanee ale vehiculului, așa cum sunt înregistrate de aparatura de înregistrare în timpul cel mult al ultimelor 24 de ore de utilizare a vehiculului;
-
dacă este cazul, ultima perioadă de repaus săptămânal;
-
funcționarea corectă a aparaturii de înregistrare (constatarea unei eventuale manipulări de date din aparatură și de pe cartea de conducător auto și de pe fișele de înregistrare) sau, dacă este cazul, prezența documentelor menționate la articolul 14 alineatul (5) din Regulamentul (CEE) nr. 3820/85.
2.
La articolul 4, alineatul (3) se înlocuiește cu următorul text:
„(3) În sensul prezentului articol, controalele efectuate de autoritățile competente în unitățile proprii, pe baza documentelor și a datelor pertinente care le sunt prezentate, la cerere, de către întreprinderi, au aceeași valoare ca și controalele efectuate în incinta întreprinderilor.”
Articolul 4
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 septembrie 1998.